Pel Decret 317/2004, de 22 de juny, es van regular, entre altres qüestions, la selecció del director o de la directora i el nomenament i el cessament dels òrgans de govern dels centres docents públics, d'acord amb les previsions de la Llei orgànica 10/2002, de 23 de desembre, de qualitat de l'educació.
Aquesta Llei ha estat derogada per la Llei orgànica 2/2006, de 3 de maig, d'educació, LOE (BOE núm. 106, de 4.5.2006), que ha introduït alguns canvis en relació amb la selecció, el nomenament i la durada del mandat dels directors i directores dels centres docents públics.
El capítol IV del títol V de la Llei esmentada regula el procediment per a la selecció del director o de la directora dels centres públics i el seu nomenament.
D'acord amb l'article 133, la selecció d'aquest òrgan directiu es realitzarà per mitjà d'un procés en el qual participen la comunitat educativa i l'Administració educativa, i que ha de permetre seleccionar els candidats i candidates més idonis professionalment i que obtinguin un recolzament més gran d'aquella.
La LOE manté la selecció del director o directora per mitjà d'un concurs de mèrits, però entre professorat funcionari de carrera que imparteixi alguns dels ensenyaments encomanats al centre, i afegeix un nou requisit per participar en el concurs, consistent en la presentació d'un projecte de direcció que inclogui, entre altres, els objectius, les línies d'actuació i la seva avaluació.
L'article 135 de la LOE atribueix a l'Administració educativa la determinació dels criteris objectius i del procediment de valoració dels mèrits dels candidats i candidates, i del projecte presentat.
La selecció es realitza per una comissió constituïda per representants de l'Administració educativa i del centre corresponent, que s'ha d'establir donant un percentatge més gran als representants del centre.
De conformitat amb la LOE, la selecció del director o de la directora ha de tenir en compte la valoració objectiva dels mèrits acadèmics i professionals acreditats pel professorat aspirant i la valoració del projecte de direcció, i serà decidida democràticament pels membres de la comissió, segons els criteris establerts per les administracions educatives, i considerant, en primer lloc, les candidatures del professorat del centre, que en tindran preferència.
El nomenament del director o de la directora ha de recaure sobre l'aspirant seleccionat/ada que, si s'escau, hagi superat el programa de formació inicial, per un termini de quatre anys, que es pot renovar per períodes d'igual durada, amb l'avaluació positiva prèvia, fins al límit màxim que determinin les administracions educatives.
D'altra banda, la LOE regula els aspectes essencials del nomenament i cessament dels altres òrgans unipersonals de govern dels centres públics, la proposta de nomenament i cessament dels quals s'atribueix als directors o directores, i ha de recaure entre professorat amb destinació en el centre.
Així mateix, la Llei esmentada estableix algunes determinacions sobre els òrgans de coordinació docent i atribueix a les administracions educatives la regulació d'aquests òrgans.
En conseqüència, aquest Decret té per objecte la regulació de tot aquest procediment, en desenvolupament de les previsions que, en aquesta matèria, introdueix la LOE.
En aquest sentit es regulen, entre altres qüestions, les condicions i els requisits per exercir el càrrec de director o de directora dels centres docents públics, les comissions i el procediment de selecció, que es fa ressò de l'important paper que la nostra legislació atorga al projecte educatiu, i el programa de formació.
També es regula el nomenament i el cessament dels òrgans unipersonals de coordinació del centre.
En relació amb aquests aspectes, es manté la competència del director o de la directora del centre per al nomenament dels òrgans unipersonals de coordinació, la qual cosa redunda en un reforçament de la funció directiva.
Finalment, es regulen els òrgans unipersonals de govern i de coordinació de les zones escolars rurals i dels centres de formació d'adults, adequant-ne l'estructura a les seves característiques.
Les previsions de la LOE sobre l'equip directiu dels centres docents públics tenen el caràcter de normativa bàsica i han estat dictades per l'Estat en base a les seves competències en matèria educativa (article 149.1.30 CE) i en matèria de funció pública (article 149.1.18 CE).
La Generalitat de Catalunya disposa d'una competència compartida sobre el desenvolupament organitzatiu dels centres docents públics (article 131.3.h EAC) i és competent en matèria de funció pública (article 136 EAC).
En conseqüència, la LOE i el Text únic de la Llei de la funció pública de l'Administració de la Generalitat de Catalunya, aprovat pel Decret legislatiu 1/1997, de 31 d'octubre, donen cobertura al desplegament reglamentari establert en aquest Decret.
En virtut d'això, a proposta del conseller d'Educació, amb l'informe del Consell Escolar de Catalunya, d'acord amb el dictamen de la Comissió Jurídica Assessora, i amb la deliberació prèvia del Govern,
L'objecte d'aquest Decret és la regulació de la selecció, el nomenament i el cessament del director o la directora i del nomenament i el cessament d'altres òrgans unipersonals de govern i de coordinació dels centres docents públics de la Generalitat de Catalunya, de titularitat del Departament d'Educació.
Principis generals de la selecció del càrrec de director o directora
2.1 La selecció per al nomenament del director o de la directora d'un centre públic s'efectua mitjançant concurs de mèrits entre el professorat funcionari de carrera que imparteixi algun dels ensenyaments encomanats al centre al qual s'opta.
El concurs consistirà en dues fases eliminatòries.
En la primera fase es valoraran els mèrits relacionats amb l'experiència professional dels aspirants, en l'àmbit de la gestió i de la docència, i en l'àmbit de la participació com a representant del claustre al consell escolar, així com els títols universitaris diferents a l'exigit per a l'ingrés en el cos de la funció pública docent des del qual es concursa i la formació, recerca i publicacions relacionades amb la gestió i direcció dels centres docents i dels serveis i programes educatius.
En la segona fase es valorarà el projecte de direcció que recull la proposta directiva de l'aspirant en relació amb el projecte educatiu del centre.
2.2 La selecció es regeix pels principis d'igualtat, mèrit, capacitat i publicitat.
Requisits per ser candidat al càrrec de director o directora
Els requisits per participar en el concurs de mèrits són els següents:
a) Tenir una antiguitat mínima de cinc anys com a professorat funcionari de carrera en la funció pública docent.
b) Haver impartit docència directa com a funcionari/ària de carrera, durant un període d'igual durada, en algun dels ensenyaments que ofereix el centre al qual s'opta.
c) Estar prestant serveis en un centre docent públic del Departament d'Educació, en algun dels ensenyaments dels del centre al qual s'opta, amb una antiguitat d'almenys un curs acadèmic complet, en el moment de la publicació de la convocatòria.
També es requerirà que en la plantilla del centre al qual s'opta consti un lloc de treball d'una de les especialitats de la qual n'és titular el professorat candidat a director o directora.
d) Tenir coneixement del català, i de l'aranès a Era Val d'Aran, acreditat amb el nivell C o equivalent, o la idoneïtat corresponent.
En el cas de les persones aspirants que no puguin acreditar documentalment la possessió del nivell exigit, s'estarà al que disposa l'article 7.1 del Decret 161/2002, d'11 de juny, sobre l'acreditació del coneixement del català i l'aranès en els processos de selecció de personal i de provisió de llocs de treball de les administracions públiques de Catalunya.
Així mateix, serà d'aplicació el règim d'exempcions previst a l'article 8 del Decret esmentat.
e) Presentar un projecte de direcció que inclogui, entre altres, els objectius, les línies d'actuació i la seva avaluació.
Selecció de director o de directora en determinats centres docents públics
Per participar en el concurs de mèrits per ser nomenat director o directora d'un centre específic d'educació infantil, dels incomplets d'educació primària, dels d'educació secundària amb menys de 8 unitats, dels que imparteixen ensenyaments artístics professionals, ensenyaments esportius, ensenyaments d'idiomes o dels adreçats a la formació de persones adultes amb menys de 8 professors o professores, no són exigibles els requisits a) i b) de l'article 3 d'aquest Decret, sempre i quan es tingui la condició de funcionari/ària de carrera.
5.1 La selecció entre els aspirants a director o directora la realitza la comissió de selecció que es constitueix en el centre amb aquesta finalitat.
5.2 La comissió de selecció es constitueix quan es declaren admeses una o més d'una candidatura a la direcció del centre convocat.
5.3 Formen part de la comissió de selecció un inspector o inspectora d'educació, que la presideix, i un director o directora d'un centre públic que imparteixi ensenyaments dels del centre on s'hagi de proveir la direcció; com a representants de l'Administració educativa, tres representants del claustre de professorat elegits per i entre els seus membres; i tres representants del consell escolar, elegits per i entre els membres d'aquest que no són professors.
Actua com a secretari o secretària de la comissió el director o directora que en forma part com a representant de l'Administració educativa.
5.4 Els/Les membres de les comissions de selecció són nomenats pel director o la directora dels serveis territorials que correspongui.
5.5 En cap cas pot formar part de la comissió de selecció el professorat aspirant ni l'alumnat dels dos primers cursos d'educació secundària obligatòria.
Abstenció dels directors o directores que són, alhora, aspirants
Els directors o directores que es presentin al concurs de mèrits per a la selecció d'aspirants a la direcció del centre en el qual estan exercint la direcció no podran formar part de la comissió de selecció ni dur a terme les funcions que en el procés de selecció estan assignades al director o directora del centre.
Aquestes funcions seran exercides pel/per la cap d'estudis, en el cas que no sigui candidat/a, o, consecutivament, pel/per la coordinador/a pedagògic/a o pel/per la secretari/ària del centre, si no tenen motius d'abstenció.
En el cas de tenir-los, el director o directora dels serveis territorials corresponents designarà el professor o professora del centre que ha d'exercir les funcions assignades al director o directora del centre en aquest procés de selecció.
El director o directora de centre que es presenti com a candidat/a manté el seu dret a la presència, participació i vot en les reunions del claustre i del consell escolar on s'han d'escollir els/les representants a la comissió de selecció que seran presidides pel/per la cap d'estudis.
Convocatòria del concurs de mèrits per al nomenament de director o de directora
El Departament d'Educació convoca cada curs escolar, abans del dia 1 de març, el concurs de mèrits per a la selecció dels directors i directores dels centres docents en què hagi de quedar vacant aquest càrrec mitjançant la corresponent resolució.
Presentació de sol·licituds de participació en el concurs de mèrits
8.1 Durant el termini fixat a la convocatòria, els i les aspirants a director o directora presenten la seva sol·licitud per escrit, adreçada al director o a la directora dels serveis territorials que correspongui, i hi adjunten la documentació acreditativa dels mèrits al·legats, amb relació al barem de l'annex d'aquest Decret, inclòs el projecte específic que recull la seva proposta directiva en relació amb el projecte educatiu del centre a la direcció del qual opta.
Cada aspirant podrà presentar-se com a candidat/a a un únic centre docent, excepció feta de les zones escolars rurals, on l'aspirant podrà optar a la direcció de la zona escolar rural, a la direcció d'un dels centres que la composen o a totes dues.
8.2 A l'efecte de l'elaboració del projecte de direcció, els i les aspirants a director o directora podran consultar la documentació relativa al centre a la direcció del qual opten, en els serveis territorials que correspongui i en la forma que es determini.
Procediment d'admissió de les sol·licituds
9.1 La unitat competent dels serveis territorials per raó de matèria comprova per a cada candidat i candidata el compliment dels requisits esmentats a l'article 3 d'aquest Decret, i comptabilitza els mèrits al·legats pels candidats, d'acord amb el barem establert a l'annex d'aquest Decret per a la primera fase del concurs, per tal de facilitar a la comissió de selecció la relació dels mèrits per a la valoració de la primera fase del concurs.
9.2 El director o directora dels serveis territorials resoldrà sobre l'admissió i la desestimació de les sol·licituds presentades.
La manca de compliment dels requisits comportarà la desestimació de la sol·licitud.
Aquesta resolució, que també especificarà si el professorat candidat a director o directora té o no destinació al centre en l'actual curs escolar, es publica a la web del Departament d'Educació i al tauler d'anuncis de la seu dels serveis territorials que correspongui.
9.3 El/La director/a dels serveis territorials notificarà al/a la director/a del centre afectat la corresponent resolució perquè es faci pública al tauler d'anuncis del centre.
9.4 Contra la desestimació de la sol·licitud el professorat aspirant pot presentar recurs de reposició en el termini d'un mes, davant la direcció dels serveis territorials corresponent.
Constitució de la comissió de selecció
10.1 La comissió de selecció es constitueix quan es declaren admeses una o més d'una candidatura a la direcció del centre convocat.
10.2 El director o directora del centre docent convoca el claustre de professors i el consell escolar per notificar-los les sol·licituds admeses i procedir a l'elecció dels seus representants en la comissió de selecció.
En el cas que fos aspirant a la direcció del centre, haurà d'abstenir-se d'acord amb el que s'estableix en l'article 6 d'aquest Decret.
El director o directora del centre tramet al director o a la directora dels serveis territorials còpia de l'acta de la sessió de cadascun dels òrgans de participació esmentats.
El director o la directora dels serveis territorials nomena els membres de la comissió.
10.3 La comissió es constitueix dins el termini fixat a la convocatòria.
10.4 El director o la directora dels serveis territorials lliura a la presidència de cada comissió la comptabilització dels mèrits corresponents a la primera fase del concurs per a la valoració dels mèrits d'aquesta primera fase per la comissió de selecció, així com la documentació relativa al projecte de direcció que recull la proposta directiva en relació amb el projecte educatiu del centre que han presentat cadascun dels i de les aspirants.
11.1 La finalitat d'aquesta fase és garantir que els candidats i les candidates que puguin ser seleccionats i seleccionades acreditin disposar d'uns mèrits específics de formació i/o experiència en relació amb la funció directiva.
11.2 La puntuació mínima que han d'obtenir els candidats i candidates en aquesta primera fase és de 10 punts, i la màxima de 20, d'acord amb el barem de la primera fase establert en l'annex d'aquest Decret.
En cas que l'aspirant no assoleixi la puntuació mínima no podrà optar a la segona fase.
11.3 Un cop valorada la primera fase de concurs per la comissió de selecció s'exposarà en el centre corresponent la puntuació obtinguda pels candidats, i la llista d'aspirants que passen a la segona fase.
Contra la decisió de la comissió es pot presentar reclamació davant la mateixa comissió en el termini de tres dies hàbils.
Valoració del projecte de direcció.
Selecció del professorat aspirant
12.1 La finalitat d'aquesta fase és valorar el projecte de direcció i la seva adequació al centre d'acord amb els continguts i criteris de valoració especificats al barem de la segona fase establert a l'annex d'aquest Decret.
12.2 La puntuació mínima requerida en aquesta segona fase és de 10 punts i la màxima de 20 punts.
12.3 La comissió de selecció, en la segona fase del concurs de mèrits, valorarà, en primer lloc, el projecte de direcció del professorat aspirant que té destinació definitiva o provisional al centre en el curs escolar actual, d'acord amb els criteris previstos a la segona fase del barem que consta a l'annex d'aquest Decret.
En absència d'aquest o en el supòsit de no-elecció de cap candidat del centre, la comissió de selecció valorarà, si s'han presentat, els projectes de les candidatures de professorat amb destinació a altres centres.
La preferència entre candidats i candidates en funció de la seva destinació, prevista en aquest apartat, en el supòsit de les direccions d'una zona escolar rural (ZER) o d'un centre que en forma part s'aplicarà d'acord amb els criteris següents:
a) Per accedir a la direcció vacant d'una ZER tindrà preferència tot el professorat amb destinació definitiva o provisional en alguna de les escoles que en formen part, així com el professorat itinerant que hi està destinat.
b) Per accedir a la direcció vacant d'una escola que forma part d'una ZER tindrà preferència tant el professorat destinat a aquesta escola com el professorat itinerant destinat a la ZER a la qual pertany.
12.4 El projecte de direcció d'un candidat o candidata només pot ser valorat un cop per la comissió de selecció.
12.5 Abans de valorar-los, la comissió de selecció podrà demanar el parer del consell escolar sobre els projectes presentats.
A aquest efecte, els i les membres del consell escolar podran consultar els projectes en la forma que es determini.
12.6 La comissió, d'entre les candidatures de professorat amb destinació al centre, si n'hi ha, seleccionarà l'aspirant que hagi obtingut la puntuació més alta com a suma de les puntuacions de les dues fases, d'entre aquells que hagin superat les puntuacions mínimes establertes, tot prenent en consideració que la ponderació de les puntuacions de la primera i de la segona fase del concurs, per tal de formar la puntuació global, serà del 30% per a la primera fase i del 70% per a la segona fase.
Si no n'hi ha cap candidatura de professorat amb destinació al centre, aplicarà el mateix criteri als candidats i candidates que no tenen destinació al centre.
12.7 El/La secretari/ària de la comissió estén l'acta acreditativa de les puntuacions obtingudes en aquesta segona fase per cada aspirant i, si n'hi ha, fa constar la persona seleccionada, d'acord amb els criteris establerts en l'apartat anterior.
L'acta és signada per tots els membres de la comissió.
El/La president de la comissió fa pública l'acta al tauler d'anuncis del centre i la tramet al director o directora dels serveis territorials, qui ordena la seva publicació al tauler d'anuncis dels serveis territorials.
12.8 Contra les decisions contingudes a l'acta acreditativa de les puntuacions obtingudes, les persones interessades poden presentar reclamació en el termini de tres dies hàbils davant la comissió de selecció.
Contra la decisió de la comissió, les persones interessades poden interposar recurs d'alçada en el termini d'un mes, davant el director o directora dels serveis territorials.
La resolució del recurs posa fi a la via administrativa.
12.9 El director o directora dels serveis territorials dictarà i farà pública la resolució que declari aprovada la llista d'aspirants seleccionats.
Contra aquesta resolució, que exhaureix la via administrativa, les persones interessades podran interposar recurs contenciós administratiu davant el jutjat contenciós administratiu competent, en el termini de dos mesos a comptar de l'endemà de la seva publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, podran interposar potestativament recurs de reposició, previ al recurs contenciós administratiu, davant el director o la directora dels serveis territorials, en el termini d'un mes a comptar de l'endemà de la publicació, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
12.10 L'òrgan convocant del procediment publicarà una resolució al Diari Oficial de la Generalitat de Catalunya amb la relació dels i de les aspirants seleccionats i seleccionades.
13.1 El professorat aspirant seleccionat haurà de superar el programa de formació inicial, organitzat pel Departament d'Educació, que consisteix en un curs teòric de formació sobre els aspectes fonamentals del sistema educatiu, l'organització, la planificació estratègica, el funcionament i la gestió dels centres docents, l'organització i la gestió de recursos personals i materials, les estratègies de mediació, comunicació i dinàmica de grups, la gestió de la prevenció dels riscos laborals, els procediments de gestió administrativa i econòmica, la normativa legal en matèria de centres, alumnat i professorat, i altres continguts en relació amb la funció directiva.
La superació per part del professorat aspirant d'aquest programa de formació inicial es determinarà en base als criteris d'assistència i aprofitament.
13.2 El professorat aspirant seleccionat que acrediti un mínim de dos anys en l'exercici de la funció directiva, o disposi de l'acreditació per a l'exercici de la direcció dels centres docents públics estarà exempt del programa de formació inicial.
14.1 El director o directora dels serveis territorials nomena director o directora del centre l'aspirant seleccionat o seleccionada que, està exempt o ha superat el programa de formació inicial, amb efectes d'1 de juliol de l'any de la resolució de la convocatòria del concurs de mèrits i per una durada de quatre anys.
14.2 L'aspirant seleccionat o seleccionada per la comissió de selecció que no supera el programa de formació inicial no és nomenat director o directora.
Nomenament de director o directora en absència de seleccionat o seleccionada
15.1 Si no es presenta cap aspirant per a la direcció d'un centre, si la comissió corresponent no n'ha seleccionat/ada cap perquè no ha obtingut la puntuació mínima necessària, o si l'aspirant seleccionat/ada per la comissió de selecció no supera el programa de formació inicial previst a l'article 13 d'aquest Decret, el director o la directora dels serveis territorials corresponents, nomena director o directora a un professor o professora que reuneixi els requisits de l'article 3, per un període extraordinari d'un any.
Al següent concurs de mèrits, es tornarà a convocar el càrrec vacant.
En cas que novament quedés sense adjudicar, el/la director/a dels serveis territorials nomena director/a un/una professor/a que reuneixi els requisits de l'article 3 d'aquest Decret per un període de quatre anys.
Aquest nomenament serà per tres anys en cas que recaigui sobre el mateix professor/a que havia desenvolupat el càrrec per un any l'anterior curs escolar.
15.2 El professor o professora designat o designada, abans de ser nomenat/ada director/a pel període de tres o quatre anys, segons escaigui, haurà de superar, si no està exempt/a, el programa de formació inicial a què fa referència l'article 13 d'aquest Decret.
També presentarà, davant la direcció dels serveis territorials, un projecte de direcció que inclogui, entre altres, els objectius, les línies d'actuació i la seva avaluació, abans del 31 de desembre del primer curs escolar d'exercici del càrrec.
15.3 Finalitzat el període de tres o quatre anys es proveirà el càrrec de director o directora per concurs de mèrits, amb independència de l'avaluació de qui hagi exercit el càrrec.
Nomenament de director o directora dels centres de nova creació
16.1 En el cas dels centres de nova creació, el director o la directora dels serveis territorials corresponent nomena el director o directora per un període de quatre anys, transcorregut el qual es proveeix el càrrec de director/a per concurs de mèrits, amb independència de l'avaluació que hagi obtingut la persona que ha exercit el càrrec.
La designació recaurà en un professor o professora funcionari/ària de carrera que imparteixi algun dels ensenyaments encomanats al centre que reuneixi els requisits assenyalats a l'article 3 i amb les excepcions previstes a l'article 4 d'aquest Decret.
16.2 El/La professor/a designat/ada ha de presentar, davant la direcció dels serveis territorials, un projecte de direcció que inclogui, entre altres, els objectius, les línies d'actuació i la seva avaluació abans del 31 de desembre del primer curs escolar d'exercici del càrrec.
Si el professor/a designat/ada no n'està exempt/a, abans del nomenament haurà de superar el programa de formació inicial a què fa referència l'article 13 d'aquest Decret.
Avaluació dels directors i de les directores
17.1 Els directors i directores nomenats/ades són avaluats/ades al llarg del seu mandat.
17.2 L'avaluació dels directors i directores té caràcter qualitatiu i continu durant el període pel qual han estat nomenats i nomenades.
Als efectes de facilitar la renovació del període de mandat, el resultat de l'avaluació es notifica al/a la director/a amb anterioritat a la convocatòria del concurs de mèrits per proveir les vacants de l'any corresponent.
17.3 En aquesta avaluació caldrà tenir en compte el parer dels òrgans de col·legiats de govern del centre, en els termes que estableixi la normativa corresponent.
Renovació dels períodes del mandat
18.1 El director o directora que obté avaluació positiva en relació amb el seu període de mandat pot optar per continuar en l'exercici del càrrec fins a completar un total de tres períodes consecutius.
Aquesta opció haurà de ser manifestada per escrit adreçat a la direcció dels serveis territorials corresponents.
A aquests efectes es tindran en compte els períodes pels quals ha estat designat o designada segons els criteris que preveu aquest Decret, així com els períodes que ha exercit la direcció per haver estat seleccionat/ada en els corresponents concursos de mèrits convocats a l'empara del Decret 317/2004, de 22 de juny.
Abans del final del primer, del segon i del tercer període d'exercici de la direcció, els directors i directores que optin per continuar en el càrrec, i una vegada avaluats/ades positivament, hauran d'elaborar una actualització del seu projecte de direcció inicial, el qual formarà part de l'avaluació de la seva tasca directiva.
Aquest nou projecte contindrà tant una valoració relativa a l'assoliment dels objectius plantejats en el projecte de direcció inicial com, en relació amb aquesta valoració, les propostes de millora i, si s'escau, el plantejament de nous objectius, per al període següent.
18.2 Assolit el límit màxim de tres períodes, el director o directora avaluat/ada positivament pot participar novament en el concurs de mèrits per ocupar la direcció del centre.
18.3 Els directors i directores dels centres nomenats en els supòsits previstos a l'article 15 i 16 d'aquest Decret no podran acollir-se a la renovació dels períodes de mandat.
19.1 El cessament del director o directora es produeix en els supòsit següents:
a) En completar el període pel qual ha estat nomenat o nomenada.
b) Si no és avaluat/ada positivament, per incapacitat física o psíquica sobrevinguda, per destitució com a conseqüència de sanció disciplinària, o si deixa de complir les condicions necessàries per al seu nomenament.
c) Per revocació motivada, per l'Administració educativa, a iniciativa pròpia o a proposta motivada del consell escolar del centre, per incompliment greu de les funcions de director/a, amb l'expedient contradictori previ, audiència a l'interessat/ada i escoltat el consell escolar.
d) Per renúncia motivada presentada abans de finalitzar el període pel qual fou nomenat/ada.
Perquè la renúncia sigui efectiva, ha de ser acceptada pel director o la directora dels serveis territorials corresponents del Departament d'Educació.
La renúncia al càrrec, pel motiu de no romandre a la mateixa destinació el curs escolar següent, tindrà efectes de 30 de juny.
19.2 En cas d'instrucció d'expedient disciplinari al director o directora, el Departament d'Educació pot acordar la suspensió cautelar de les seves funcions en els termes previstos en la normativa vigent en matèria de règim disciplinari.
En aquest supòsit, el director o la directora dels serveis territorials encarrega les funcions de director/a al cap d'estudis, mentre es mantingui la suspensió cautelar.
19.3 Quan per resolució ferma d'un expedient disciplinari, el director o directora és destituït/ïda del seu càrrec, no podrà participar en cap concurs de selecció durant els terminis establerts en la normativa que regula el règim disciplinari pel que fa als períodes de prescripció de les sancions disciplinàries.
19.4 En els supòsits previstos als punts b), c) i d) d'aquest article, el director o la directora dels serveis territorials nomena un nou director/a del centre a un professor/a que reuneixi els requisits de l'article 3 fins al 30 de juny següent si el cessament s'ha produït amb anterioritat a la data de publicació de la resolució de convocatòria anual del concurs de mèrits.
En cas contrari, el nomenament tindrà efectes fins 30 de juny de l'any següent al del cessament.
La vacant s'anunciarà a la primera convocatòria de concurs de mèrits.
Proposta, nomenament, cessament i destitució dels altres òrgans unipersonals de govern del centre
20.1 El director o directora del centre proposa, amb la comunicació prèvia al claustre de professors i al consell escolar, el nomenament dels altres òrgans unipersonals de govern, que són nomenats pel director o la directora dels serveis territorials.
El professorat designat per a l'exercici dels altres òrgans unipersonals de govern ha de ser funcionari de carrera en servei actiu i tenir destinació al centre amb ocasió de lloc de treball vacant.
20.2 Aquests òrgans unipersonals de govern cessen en les seves funcions en finalitzar el seu mandat, la durada màxima del qual és de quatre anys, quan cessa el director o directora, o quan deixen de complir algun dels requisits exigits per a l'exercici del càrrec.
20.3 Els òrgans unipersonals de govern a què fa referència aquest article poden presentar la renúncia motivada al seu càrrec abans de finalitzar el període per al qual foren nomenats.
Perquè la renúncia sigui efectiva, ha de ser acceptada pel director o la directora dels serveis territorials corresponents, escoltat el director o directora del centre.
La renúncia al càrrec per no romandre a la mateixa destinació el curs escolar següent tindrà efectes del 30 de juny.
20.4 El director o la directora dels serveis territorials pot disposar la destitució d'aquests òrgans unipersonals de govern, a proposta motivada i per escrit del director o directora del centre, havent efectuat prèviament el tràmit de vista i audiència a la persona interessada, i la comunicació al claustre de professors i al consell escolar.
20.5 Si durant el període de mandat del director o directora resta vacant el càrrec d'algun òrgan de govern unipersonal, el director o directora proposa el nomenament que pertoqui.
Nomenament, cessament i destitució dels òrgans unipersonals de coordinació del centre
21.1 Per exercir la prefectura dels òrgans de coordinació es nomena professorat funcionari de carrera, en servei actiu i amb destinació al centre.
Si cap d'aquests o aquestes no hi opta i se'n té constància expressa, podrà ser nomenat qualsevol altre professor/a que imparteixi ensenyaments en el centre durant el curs escolar referit.
21.2 El director o directora del centre nomena els òrgans unipersonals de coordinació.
21.3 El nomenament per exercir les funcions corresponents als òrgans de coordinació es farà des del dia 1 de setembre fins al 31 d'agost següent.
21.4 En els instituts d'educació secundària, tindrà prioritat per optar a cap de departament didàctic el professorat del centre que pertany al cos de catedràtics d'ensenyament secundari, d'acord amb el lloc que ocupa en la plantilla del centre com a titular d'alguna de les especialitats integrades en el respectiu departament.
Si cap d'ells no hi opta i se'n té constància expressa, o en cas d'absència de catedràtics, el nomenament podrà recaure en qualsevol altre professor/a que imparteixi ensenyaments, d'acord amb el lloc que ocupa en la plantilla del centre com a titular d'alguna de les especialitats integrades en el respectiu departament.
El nomenament l'efectua la direcció del centre escoltat el departament.
Les previsions del paràgraf anterior s'adopten de manera anàloga als centres públics d'ensenyaments de règim especial.
21.5 El director o directora del centre pot acceptar la renúncia motivada o disposar el cessament o la destitució motivats dels i de les qui exerceixen la prefectura dels òrgans unipersonals de coordinació abans de la fi del període pel qual han estat nomenats o nomenades, amb audiència prèvia al professorat interessat.
21.6 El director o directora informa el claustre de professors, el consell escolar del centre i la direcció dels serveis territorials del nomenament, cessament i destitució dels òrgans de coordinació.
Òrgans unipersonals de govern de les zones escolars rurals
22.1 El director o directora, el/la cap d'estudis i el/la secretari/ària són els òrgans unipersonals de govern de les zones escolars rurals.
22.2 Els procediments de selecció, nomenament i cessament del director o directora de la zona escolar rural són els establerts amb caràcter general per a la resta de centres docents públics.
22.3 Els procediments de designació, nomenament i cessament del/de la cap d'estudis i del/de la secretari/ària de la zona escolar rural, són els establerts amb caràcter general per a la resta de centres docents públics.
Òrgans unipersonals de coordinació de les zones escolars rurals
A les zones escolars rurals els és d'aplicació l'article 21 d'aquest Decret, llevat del seu apartat 4.
Òrgans unipersonals de govern dels centres de formació d'adults
24.1 Amb caràcter general, el/la directora/a, el/la cap d'estudis i el/la secretari/ària són els òrgans unipersonals de govern dels centres de formació d'adults.
24.2 En els centres de formació d'adults que tinguin adscrits quatre o cinc professionals docents, el director o directora assumirà les funcions de cap d'estudis.
En els centres que tinguin un nombre de professionals docents no superior a tres el director o directora assumirà, també, les funcions de secretari/ària.
24.3 El procediment de selecció, nomenament i cessament dels òrgans unipersonals de govern dels centres de formació d'adults són els establerts amb caràcter general en el capítol II d'aquest Decret.
Òrgans unipersonals de coordinació dels centres de formació d'adults
Als centres de formació d'adults els és d'aplicació l'article 21 d'aquest Decret, llevat del seu apartat 4.
Dels òrgans de govern dels centres públics que no són de titularitat del Departament d'Educació
En els centres docents públics que no són de titularitat del Departament d'Educació, l'Administració titular estableix les condicions i els requisits per exercir els càrrecs corresponents als òrgans de govern i de coordinació, d'acord amb el marc legal.
Adaptació al Consorci d'Educació de Barcelona
Les previsions d'aquest Decret quant a les actuacions de la direcció dels serveis territorials del Departament d'Educació en relació amb els centres de la ciutat de Barcelona s'entenen referides als corresponents òrgans del Consorci d'Educació de Barcelona quan aquest assumeixi les competències corresponents, d'acord amb la Llei 22/1998, de 30 de desembre, de la Carta municipal de Barcelona, i amb el Decret 84/2002, de 5 de febrer, de constitució i aprovació dels seus estatuts.
Als efectes previstos a l'article 18 d'aquest Decret, les renovacions dels períodes de mandat dels directors o directores nomenats/ades per resolució de la corresponent convocatòria del concurs de mèrits amb efectes d'1 de juliol de 2005 fins al 30 de juny de 2008, a l'empara del Decret 317/2004, de 22 de juny, seran per períodes de quatre anys.
Les direccions amb nomenament vigent a l'entrada en vigor d'aquest Decret, que no hi hagin accedit mitjançant les dues convocatòries de concurs de mèrits realitzades a l'empara del Decret 317/2004, de 22 de juny, no podran acollir-se a la renovació del mandat prevista a l'article 18 d'aquest Decret.
Queden derogats els articles: 1.3, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 31, 33 i les disposicions transitòries primera, segona i tercera del Decret 317/2004, de 22 de juny, i qualsevol norma d'igual o inferior rang que s'oposi al que disposa aquest Decret.
Barem de la primera fase del concurs de mèrits per a la selecció de candidats a director o directora:
La puntuació mínima que han d'obtenir els candidats i candidates en aquesta primera fase és de 10 punts, i la màxima de 20.
A. Per l'exercici del càrrec de director/a, amb valoració positiva: 1,50 punts per cada any.
B. Per l'exercici del càrrec de cap d'estudis, de coordinador/a pedagògic/a, de secretari/ària, coordinador/a d'aula de formació de persones adultes o anàlegs, amb valoració positiva: 0,75 punts per cada any.
C. Per cada any de servei com a coordinador/a de cicle en l'educació infantil, en l'educació primària o en l'educació secundària obligatòria, coordinador/a d'educació secundària obligatòria, de batxillerat o de formació professional, coordinador/a en centres/aules de formació de persones adultes, cap de departament didàctic, cap de seminari o anàlegs, amb valoració positiva: 0,25 punts per cada any.
Als efectes de la valoració positiva de l'exercici del càrrec de director o directora previst a l'apartat A anterior, s'entendrà valorat positivament l'exercici de la direcció dels centres docents durant els anys anteriors a l'entrada en vigor del Decret 71/1996, de 5 de març, pel qual es regula l'acreditació de la direcció en els centres docents.
Per analogia, s'entendrà valorat positivament l'exercici dels càrrecs directius i de coordinació dels centres docents, previstos a l'apartat B i C anteriors, durant els anys anteriors a l'entrada en vigor de la Llei orgànica 10/2002, de 23 de desembre, de qualitat de l'educació.
D. Per cada any de servei en llocs de treball de l'Administració educativa de nivell 26 o superior: 0,75 punts.
E. Per pertànyer al cos de catedràtics d'ensenyament secundari, en els concursos de mèrits per a director o directora d'un Institut d'educació secundària; al cos de catedràtics d'escola oficial d'idiomes, en els concursos de mèrits per a director o directora d'una escola oficial d'idiomes; al cos de catedràtics d'arts plàstiques i disseny, en els concursos de mèrits per a director o directora d'escola d'art i superior de disseny, d'escola superior de conservació i restauració de béns culturals: 2 punts.
F. Pels anys d'experiència docent que superen els cincs exigits com a requisit, si es valora positivament la tasca docent realitzada: 1 punt per cada any.
S'entendrà valorada positivament la tasca docent realitzada durant els anys anteriors a l'entrada en vigor de la Llei orgànica 10/2002, de 23 de desembre, de qualitat de l'educació, amb criteri anàleg a l'aplicat als apartats B i C. La Inspecció d'Educació realitzarà la valoració de l'exercici de càrrecs i de l'experiència docent del professorat candidat a la direcció dels centres docents prevista en els apartats A, B, C i F d'aquest barem, prestats a partir de l'entrada en vigor de la Llei orgànica 10/2002, de 23 de desembre.
G. Per cada any d'experiència com a representant del claustre al consell escolar: 0,2 punts.
Els punts per anys d'experiència, previstos en els apartats A, B, C, D, F i G, es calcularan dividint per 12 el nombre de mesos acumulats fins al final del curs en el qual es realitzi la convocatòria i multiplicant el resultat pels punts anuals assignats a cada any d'exercici en el càrrec i servei, d'experiència docent o com a representant del claustre en el consell escolar.
H. Per cada titulació universitària diferent de l'exigida per a l'ingrés al cos de la funció pública docent des del qual es concursa:
1 punt per cada títol de doctor/a, de llicenciat/ada, d'arquitecte o enginyer/a.
0,5 punts per cada títol de diplomat/ada universitari/ària o equivalent.
I. Per activitats de formació, recerca i publicacions relacionades amb la gestió i direcció dels centres docents i dels serveis i programes educatius: fins a 3 punts.
Barem de la segona fase del concurs de mèrits per a la selecció de candidats a director o directora:
J. Valoració del projecte de direcció que recull la proposta directiva de l'aspirant en relació amb el projecte educatiu del centre, exposat davant la comissió de selecció:
La puntuació mínima requerida en aquesta segona fase és de 10 punts i la màxima de 20 punts.
El projecte de direcció serà global i inclourà, almenys, els continguts següents:
a) Valoració del funcionament actual del centre docent a partir del seu projecte educatiu, tant des del punt de vista pedagògic com de gestió, i de la incidència de l'entorn sobre el centre.
La comissió de selecció ha de valorar el coneixement del centre i la coherència del projecte específic amb l'avaluació interna i externa del centre i amb altres fonts d'informació disponibles.
També ha de valorar el coneixement de l'entorn i de la seva incidència en el centre.
b) Concreció dels objectius a assolir i descripció global de l'organització i el funcionament del centre previstos en finalitzar el projecte de direcció.
En particular, el projecte concretarà els objectius directament relacionats amb el procés d'ensenyament-aprenentatge dels alumnes, i l'impuls de projectes coeducatius a totes les activitats del centre, adreçats a la consecució de l'eradicació de tot tipus de comportaments discriminatoris per raó de sexe entre l'alumnat, així com l'afavoriment de la prevenció de les violències contra les alumnes, mitjançant l'impuls de mètodes no-violents per a la resolució de conflictes i de models de convivència basats en la diversitat i en el respecte a la igualtat de drets i oportunitats entre l'alumnat.
La comissió de selecció ha de valorar la relació del projecte de direcció amb els objectius del Departament d'Educació i amb el projecte educatiu del centre.
c) Descripció de les grans línies d'actuació previstes per assolir els objectius fixats a l'apartat anterior i previsió dels recursos necessaris.
En particular, s'ha d'especificar l'estratègia per aconseguir la participació de la comunitat educativa i la seva implicació en l'aplicació del projecte de direcció.
La comissió de selecció ha de valorar la coherència de les estratègies amb els objectius, les previsions de treball en equip i, si s'escau, la proposta d'equip de govern que s'hi incorpora a la proposta de direcció, l'optimització dels recursos disponibles, el realisme sobre els recursos a obtenir i les possibilitats d'assolir els objectius amb els recursos previstos.
d) Exposició del procés d'avaluació del desenvolupament del projecte de direcció i dels mecanismes previstos per informar els òrgans de control i participació.
La comissió de selecció ha de valorar el rigor i la simplicitat del procés per fer el seguiment i valorar l'aplicació del projecte de direcció, per prendre decisions a partir dels resultats obtinguts i per fer efectiva la transparència informativa.